Author: Jakub Kristin

Návrh

ZÁKON

z ................ 2012,

ktorým sa mení a dopĺňa zákon Národnej rady Slovenskej republiky č. 82/1994 Z.z. o štátnych hmotných rezervách v znení neskorších predpisov a o zmene a doplnení zákona č. 25/2007 Z.z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 82/1994 Z.z. o štátnych hmotných rezervách v znení zákona č. 169/2001 Z.z., zákona č. 291/2002 Z.z., zákona č. 428/2003 Z.z., zákona č. 240/2006 Z.z., zákona č. 463/2007 Z.z., zákona č. 659/2007 Z.z.,  zákona   č. 667/2007 Z.z., zákona č. 601/2008 Z.z., zákona č. 279/2009 Z.z. a zákona č. 493/2010 Z.z. sa mení a dopĺňa takto:

1. V § 1 písmeno a) znie:
„a) právne vzťahy súvisiace s tvorbou, financovaním, hospodárením, kontrolou a vlastníckymi vzťahmi k štátnym hmotným rezervám,“.

2. § 2 vrátane nadpisu znie:
„§ 2
Vymedzenie niektorých pojmov

Na účely tohto zákona sa rozumie

a) tvorbou štátnych hmotných rezerv ich vytváranie, dopĺňanie, prípadne zabezpečenie doplnenia pri riešení krízovej situácie 3) podľa požiadaviek systému hospodárskej mobilizácie 2) a úloh určených ministerstvami alebo ostatnými  ústrednými orgánmi štátnej správy a požiadaviek vyplývajúcich z medzinárodných záväzkov Slovenskej republiky,
b) hospodárením so štátnymi hmotnými rezervami ich obmena, zámena, pôžička, výpožička, nájom, uvoľňovanie, vyčleňovanie, ochraňovanie, kúpa a predaj, presun a preradenie pričom

1. obmena je nahradenie majetkovej hodnoty majetkovou hodnotou rovnakého druhu, akosti, množstva a ceny,
2. zámena je nahradenie majetkovej hodnoty majetkovou hodnotou iného druhu, prípadne akosti, množstva, alebo ceny, alebo nahradenie majetkovej hodnoty majetkovou hodnotou rovnakého druhu iného množstva, prípadne ceny,
3. vyčleňovanie je rozhodnutie Správy rezerv o tom, že štátne hmotné rezervy prestali slúžiť účelu podľa tohto zákona a správca tohto majetku štátu je povinný s nimi nakladať podľa osobitného predpisu 2a),
4. ochraňovanie znamená súhrn činností Správy rezerv, právnických osôb alebo fyzických osôb - podnikateľov podľa písmena e) pri starostlivosti o štátne hmotné rezervy,
5. uvoľňovanie je vyskladnenie štátnych hmotných rezerv za účelom riešenia situácií podľa § 3 ods. 1,
6. presun je zmena ochraňovateľa štátnych hmotných rezerv,
7. preradenie je zmena druhu štátnych hmotných rezerv v rámci Správy rezerv medzi jednotlivými druhmi štátnych hmotných rezerv uvedenými v § 3 ods. 2.

c) minimálnym limitom položky hmotných rezerv určené množstvo jednej položky hmotných rezerv vyjadrené v merných jednotkách, pod ktoré nesmie množstvo hmotných rezerv jednej položky klesnúť s výnimkou uvoľňovania podľa § 5d,
d) orientačným cieľovým stavom hmotných rezerv množstvo jednej položky hmotných rezerv vyjadrené v merných jednotkách, ktoré sa považuje za maximálne z hľadiska potrieb Slovenskej republiky, 
e) ochraňovateľom právnická osoba alebo fyzická osoba - podnikateľ, ktorý na základe písomnej zmluvy o ochraňovaní vykonáva súhrn činností súvisiacich so starostlivosťou o štátne hmotné rezervy,
f) mimoriadnou obmenou obmena štátnych hmotných rezerv ešte pred uplynutím stanovenej doby obmeny zásob, najmä z dôvodu zabránenia hroziacim škodám na ochraňovaných zásobách alebo z dôvodu potreby uvoľňovania zásob.“.

Poznámky pod čiarou k odkazom 2) a 3) znejú:
„2) Zákon č. 179/2011 Z.z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov.
3) Čl. 1 ods. 4 ústavného zákona č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, § 2 písm. a) zákona č. 387/2002 Z.z. o riadení štátu v krízových situáciách mimo času vojny a vojnového stavu v znení neskorších predpisov.“.

3. V § 3 odsek 1 znie:
„(1) Štátne hmotné rezervy sa tvoria na ochranu ekonomiky a na riešenie krízovej situácie 3), mimoriadnej udalosti  2b), III. stupňa povodňovej aktivity 3a), stavu núdze v energetike 4), stavu ropnej núdze 4a), ropnej bezpečnosti štátu, potravinovej bezpečnosti štátu, pre potreby ozbrojených síl a požiadaviek vyplývajúcich zo záväzkov Slovenskej republiky.“.

Poznámky pod čiarou k odkazom 2b), 3a), 4) a 4a) znejú:
„2b) § 3 ods. 2 zákona Národnej rady Slovenskej republiky č. 42/1994 Z.z. o civilnej ochrane obyvateľstva v znení neskorších predpisov.
3a) § 11 zákona č. 7/2010 Z.z. o ochrane pred povodňami.
4) Zákon č. 656/2004 Z.z. o energetike a o zmene niektorých zákonov v znení neskorších predpisov.
4a) Zákon č. 170/2001 Z.z. o núdzových zásobách ropy a ropných výrobkov a o riešení stavu ropnej núdze v znení neskorších predpisov.“.

4. V § 4 ods. 1 sa za slová „Štátne hmotné rezervy“ vkladajú slová „, ktoré sú vo vlastníctve štátu,“.

5. V § 4 ods. 2 písmená a) a c) znejú:
„a) tvorbu, dopĺňanie, financovanie, hospodárenie a kontrolu štátnych hmotných rezerv,
c) rozmiestňovanie štátnych hmotných rezerv a ich skladovanie vo vlastných skladovacích kapacitách,“.

6. V § 4 ods. 2 sa vypúšťajú písmená e) a i).

Doterajšie písmená f) až h) sa označujú ako písmená e) až g) a doterajšie písmená j) až m) sa označujú ako písmená h) až k).

7. V § 4 odsek 4 znie:
„(4) Finančnou zábezpekou na účely tohto zákona je zloženie peňažných prostriedkov na bežný účet Správy rezerv za zásoby štátnych hmotných rezerv, pri pôžičke, obmene a zámene za podmienok ustanovených týmto zákonom.“.

8. V § 4 sa vypúšťa odsek 5 vrátane poznámky pod čiarou k odkazu 5c.

9. V § 4a odsek 1 znie:
„(1) Ústredné orgány štátnej správy uplatňujú požiadavky na vytváranie a dopĺňanie štátnych hmotných rezerv vyplývajúce z krízových plánov a iných úloh ústredných orgánov štátnej správy a požiadaviek Ministerstva obrany Slovenskej republiky na Správu rezerv.“.

10. Za § 4a sa vkladá § 4b, ktorý vrátane nadpisu znie:
„§ 4b 
Kúpa a predaj zásob
 
(1) Správa rezerv tvorí, obmieňa alebo zamieňa štátne hmotné rezervy kúpou na tuzemských trhoch, zahraničných trhoch alebo prostredníctvom komoditných búrz.

(2) Zásoby štátnych hmotných rezerv predáva Správa rezerv v rámci obmien, zámien a uvoľňovania. Za zmluvný predaj sa považuje aj predaj prostredníctvom komoditných búrz.

11. V § 5 odsek 1 znie:
„(1) Hmotné rezervy tvoria vybrané suroviny, materiály a výrobky. Hmotné rezervy sú určené na ochranu ekonomiky, na použitie v období stavu núdze v energetike 4), stavu ropnej núdze 4a), ropnej bezpečnosti štátu, potravinovej bezpečnosti štátu, pre potreby ozbrojených síl a na dočasné riešenie následkov mimoriadnej udalosti 2b).“.

12. V § 5 odsek 3 znie:
„(3) Správa rezerv v spolupráci s príslušnými ústrednými orgánmi štátnej správy posúdi účelnosť požiadaviek na tvorbu hmotných rezerv do 31. mája kalendárneho roka a ak je to potrebné, vypracuje návrhy na zmenu položiek hmotných rezerv, ich minimálnych limitov a orientačných cieľových stavov. Tieto návrhy predkladá Správa rezerv vláde Slovenskej republiky (ďalej len „vláda“) na schválenie. Limity zásob hmotných rezerv určené na podporu obrany štátu sú stanovené na základe plánovacích dokumentov schválených vládou.“.

13. V § 5 sa odseky 4 až 6 vypúšťajú.

14. § 5a vrátane nadpisu znie:
„§ 5a
Hospodárenie s hmotnými rezervami

Pri hospodárení s hmotnými rezervami Správa rezerv uplatňuje zásadu účelnosti a hospodárnosti a uskutočňuje
a) ochraňovanie hmotných rezerv, 
b) obmenu a zámenu hmotných rezerv, 
c) pôžičku hmotných rezerv, 
d) uvoľňovanie hmotných rezerv.“.

15. § 5b vrátane nadpisu znie:
„§ 5b
Obmena a zámena zásob

(1) Správa rezerv ustanovuje pre jednotlivé položky zásob hmotných rezerv doby obmeny, ktoré sú určené podľa technických podmienok skladovania a kvalitatívnych ukazovateľov pre jednotlivé položky zásob hmotných rezerv.

(2) Zámenu položiek zásob hmotných rezerv zabezpečuje Správa rezerv v prípade, ak je potrebné jednu položku zásob hmotných rezerv alebo jej časť presahujúcu minimálny limit zameniť za inú položku v súlade s limitmi položiek hmotných rezerv schválenými vládou.

(3) Obmenu a zámenu zásob vykonáva ochraňovateľ, alebo iná právnická osoba alebo fyzická osoba - podnikateľ na základe zmluvy uzatvorenej so Správou rezerv podľa podmienok určených  podľa odseku 1 a 2.

(4) Obmena alebo zámena zásob hmotných rezerv sa realizuje

a) súbežnou obmenou alebo zámenou zásob tak, aby na konci kalendárneho mesiaca nedošlo k poklesu alebo zvýšeniu zásob,
b) nesúbežnou obmenou alebo zámenou zásob tak, že v jednotlivých mesiacoch môže dôjsť počas doby trvania obmeny alebo zámeny zásob k poklesu alebo zvýšeniu zásob; vyrovnanie množstva alebo majetkovej hodnoty zásob je vykonané po ukončení nesúbežnej obmeny alebo zámeny zásob.

(5) Obmenu položky zásob hmotných rezerv pred uplynutím stanovenej doby obmeny zásob možno vykonať po písomnom súhlase Správy rezerv. Vyskladnenie zásob hmotných rezerv bez súhlasu Správy rezerv možno vykonať len v prípadoch odvrátenia následkov mimoriadnej udalosti 2b). Subjekt, ktorý vyskladní hmotné rezervy bez súhlasu Správy rezerv, je povinný do desať dní od vyskladnenia predložiť Správe rezerv správu o dôvodoch takéhoto vyskladnenia. Ak Správa rezerv neuzná opodstatnenosť vyskladnenia hmotných rezerv bez jej súhlasu, považuje sa to za neoprávnené použitie štátnych hmotných rezerv.“.

16. § 5c vrátane nadpisu znie:
„§ 5c
Pôžička zásob

(1) Správa rezerv môže určiť, že objem zásob hmotných rezerv, ktorý presiahne minimálny limit jednej položky, sa použije v príslušnom roku na účely pôžičky.

(2) Správa rezerv o poskytnutí pôžičky zásob hmotných rezerv zabezpečenej podľa § 4 ods. 3 a 4 rozhoduje na základe žiadosti. Dlžník vráti Správe rezerv v zmluvne dohodnutom termíne zásoby hmotných rezerv rovnakého druhu, množstva a akosti.

(3) Pri poskytnutí pôžičky Správa rezerv dlžníkovi vyúčtuje poplatok  za dočasné prenechanie zásob hmotných rezerv (ďalej len „poplatok“) 5f). Poplatok je o 8 percentuálnych bodov vyšší ako základná úroková sadzba Európskej centrálnej banky platná ku dňu účinnosti zmluvy o pôžičke. Základ pre výpočet poplatku tvorí cena objemu požičaných zásob hmotných rezerv podľa účtovnej evidencie v čase, kedy došlo k ich požičaniu. Poplatok je príjmom štátneho rozpočtu.

(4) Ak požičané zásoby hmotných rezerv neboli vrátené Správe rezerv ani po druhej písomnej výzve doručenej dlžníkovi, zábezpeka v hodnote požičaných zásob prepadá v prospech Správy rezerv.

(5) Predĺženie dohodnutej doby pôžičky Správa rezerv povoľuje iba v odôvodnených prípadoch na základe žiadosti dlžníka.“.

Poznámka pod čiarou k odkazu 5f) znie:
„5f) § 658 ods. 2 zákona č. 40/1964 Zb. Občiansky zákonník v znení neskorších predpisov.“.

17. § 5d vrátane nadpisu znie:
„§ 5d
Uvoľňovanie zásob

(1) Ak je potrebné použiť zásoby hmotných rezerv na účel podľa § 5 ods. 1, uvoľnia sa na základe rozhodnutia vlády. Návrh na uvoľnenie hmotných rezerv predkladá vláde predseda Správy rezerv.

(2) Zásoby hmotných rezerv sa uvoľňujú prostredníctvom predaja, pôžičky alebo mimoriadnej obmeny.

(3) Pri uvoľňovaní hmotných rezerv môžu uvoľňované položky hmotných rezerv dočasne klesnúť pod minimálny limit schválený vládou. Správa rezerv súčasne navrhne časový plán doplnenia hmotných rezerv na minimálny limit.“.

18. § 6 vrátane nadpisu znie:
„§6 
Mobilizačné rezervy

(1) Mobilizačné rezervy tvoria prostriedky určené pre subjekty  hospodárskej mobilizácie 2) na plnenie opatrení hospodárskej mobilizácie 2) v období  krízovej situácie 3). Mobilizačné rezervy sú majetkom štátu v správe Správy rezerv.

(2) Mobilizačné rezervy môžu byť použité aj v čase od  vyhlásenia do skončenia  mimoriadnej situácie 2c), stavu núdze v energetike 4), stavu ropnej núdze 4a) a III. stupňa  povodňovej aktivity 3a).

(3) Mobilizačné rezervy sa vytvárajú na základe požiadaviek systému hospodárskej mobilizácie 2). Požiadavky na tvorbu mobilizačných rezerv na nasledujúce tri kalendárne roky predkladajú ochraňovatelia príslušným ústredným orgánom štátnej správy do 31. marca kalendárneho roka predchádzajúceho prvým požiadavkám. Vecne príslušné ústredné orgány štátnej správy po vyhodnotení požiadaviek od ochraňovateľov predkladajú Správe rezerv súhrnnú požiadavku na doplnenie mobilizačných rezerv do 30. apríla kalendárneho roka predchádzajúceho prvej požiadavke. V prípadoch zvláštneho zreteľa je možné požiadavku na doplnenie mobilizačných rezerv podať v aktuálnom čase.

(4) Do 45 dní po nadobudnutí účinnosti zákona o štátnom rozpočte na príslušný rok Správa rezerv po prerokovaní s príslušnými ústrednými orgánmi štátnej správy vykoná rozpis tvorby a doplnenia mobilizačných rezerv a zašle ho vecne príslušným orgánom štátnej správy a dotknutým ochraňovateľom.

(5) O použití mobilizačných rezerv po vyhlásení mimoriadnej situácie 2c) a po vyhlásení III. stupňa povodňovej aktivity 3a) rozhoduje Správa rezerv na základe stanoviska vecne príslušného ústredného orgánu štátnej správy. V období krízovej situácie 3), stavu núdze v energetike 4) a stavu ropnej núdze 4a) o použití mobilizačných rezerv rozhoduje vláda.

(6) Správa rezerv na základe súhlasného stanoviska vecne príslušného ústredného orgánu štátnej správy môže rozhodnúť aj o inom použití mobilizačných rezerv, ako sa uvádza v odseku 5, ak také použitie bude v stave bezpečnosti účelné, efektívne a hospodárne, neohrozí účel ustanovený v odsekoch 1 a 2.

(7) Ochraňovateľom mobilizačných rezerv môže byť iba subjekt hospodárskej mobilizácie podľa osobitného predpisu 2), pre ktorý sú mobilizačné rezervy určené.

(8) Ochraňovateľ môže použiť mobilizačné rezervy len na základe rozhodnutia vlády alebo Správy rezerv.

(9) Mobilizačné rezervy spotrebované pri použití navrhne ochraňovateľ Správe rezerv prostredníctvom vecne príslušného ústredného orgánu štátnej správy na odpis z dôvodu ich spotreby a následného vyňatia z evidencie zásob. Mobilizačné rezervy znehodnotené alebo poškodené pri  použití tak, že oprava nie je možná alebo by bola nehospodárna, navrhne ochraňovateľ Správe rezerv prostredníctvom vecne príslušného ústredného orgánu štátnej správy  na vyčlenenie. Súčasne  ochraňovateľ bezodkladne požiada  Správu rezerv prostredníctvom vecne príslušného orgánu štátnej správy o ich doplnenie. Mobilizačné rezervy poškodené pri ich použití tak, že ich oprava je možná  a hospodárna,  ochraňovateľ navrhne Správe rezerv prostredníctvom vecne príslušného orgánu štátnej správy na opravu.

(10) Ak sú  mobilizačné rezervy pri použití  spotrebované, znehodnotené, zničené alebo poškodené tak, že oprava nie je možná alebo by bola nehospodárna, príslušný orgán krízového riadenia 5j), ktorý o použitie mobilizačných rezerv požiadal vyhotoví v spolupráci s ochraňovateľom do desať dní po skončení krízovej situácie, mimoriadnej udalosti, III. stupňa povodňovej aktivity, stavu núdze v energetike a stavu ropnej núdze,  škodový protokol, v ktorom uvedie označenie, druh a množstvo spotrebovaných, znehodnotených a poškodených mobilizačných rezerv.

(11) Ak ústredný orgán štátnej správy rozhodne o zrušení subjektu hospodárskej mobilizácie, ktorý je zároveň aj ochraňovateľom, oznámi túto skutočnosť Správe rezerv a navrhne presun mobilizačných rezerv k inému ochraňovateľovi v jeho pôsobnosti alebo vyčlenenie mobilizačných rezerv. Správa rezerv rozhodne o presune, vyčlenení mobilizačných rezerv, preradení do zásob iného druhu štátnych hmotných rezerv, prípadne o inom plnení úloh Správy rezerv.

(12) Ochraňovateľ je povinný každý rok vypracovať správu o mobilizačných rezervách, ktoré ochraňuje; predovšetkým s dôrazom na vyhodnotenie potrebnosti a účelnosti týchto mobilizačných rezerv pre plnenie úloh hospodárskej mobilizácie. Ochraňovateľ je povinný túto správu zaslať príslušnému ústrednému orgánu štátnej správy a Správe rezerv do 31. marca každého kalendárneho roka.

(13) Ochraňovateľ je povinný každý rok do 31. marca kalendárneho roka požiadať o finančný limit na bežné výdavky spojené s ochraňovaním mobilizačných rezerv na nasledujúci kalendárny rok.

(14) Ak je na ochraňovateľa vyhlásený konkurz alebo povolená reštrukturalizácia podľa osobitného predpisu 5ga), je ochraňovateľ povinný bezodkladne o tom informovať Správu rezerv a príslušný ústredný orgán štátnej správy. Správa rezerv písomne oznámi správcovi konkurznej podstaty alebo správcovi reštrukturalizácie, že dlžník je ochraňovateľom majetku štátu v Správe rezerv. Správa rezerv písomne požiada vecne príslušný ústredný orgán štátnej správy o vydanie návrhu na vyčlenenie mobilizačných rezerv alebo na presun mobilizačných rezerv. Správca konkurznej podstaty alebo správca reštrukturalizácie je povinný majetok štátu v správe Správy rezerv ochraňovať až do skončenia postupu podľa osobitného predpisu 2a) na základe rozhodnutia Správy rezerv o vyčlenení mobilizačných rezerv alebo do prevzatia mobilizačných rezerv na základe rozhodnutia o presune mobilizačných rezerv alebo na základe rozhodnutia o preradení mobilizačných rezerv.“.

Poznámky pod čiarou k odkazom 2c), 5j) a 5ga) znejú:
„2c) § 3 ods. 1, § 3b zákona č. 42/1994 Z.z. o civilnej ochrane obyvateľstva v znení neskorších predpisov.
5j) § 3 zákona č. 387/2002 Z.z. o riadení štátu v krízových situáciách mimo času vojny a vojnového stavu v znení neskorších predpisov.
5ga) Zákon č. 7/2005 Z.z. o konkurze a reštrukturalizácii a o zmene a doplnení niektorých zákonov v znení neskorších predpisov.“.

19. § 6a vrátane nadpisu znie:
„§ 6a 
Hospodárenie s mobilizačnými rezervami

Hospodárením s mobilizačnými rezervami sa rozumie
a) ochraňovanie mobilizačných rezerv, 
b) obmena mobilizačných rezerv, 
c) zámena mobilizačných rezerv, 
d) výpožička mobilizačných rezerv,
e) nájom mobilizačných rezerv, 
f) vyčleňovanie, presun a preradenie mobilizačných rezerv.“.
 
20. § 6b vrátane nadpisu znie:
„§ 6b
Ochraňovanie mobilizačných rezerv

(1) Zásoby mobilizačných rezerv sa skladujú oddelene od vlastných zásob ochraňovateľa tak, aby nedošlo k ich znehodnoteniu, zámene, zneužitiu a odcudzeniu, boli kontrolovateľné, dosiahnuteľné a pripravené na rýchle vyskladnenie. Pohonné hmoty a mazadlá sa môžu skladovať spolu s vlastnými zásobami ochraňovateľa, vždy v stanovenom množstve a požadovanej kvalite. Zásoby mobilizačných rezerv musia byť na viditeľnom mieste označené symbolom „P 222“.

(2) Zásoby mobilizačných rezerv možno skladovať v skladových priestoroch ochraňovateľa len  na základe zmluvy. Ochraňovateľ je povinný dodržiavať podmienky ochraňovania určené zmluvou o ochraňovaní. Poverené osoby Správy rezerv sú oprávnené kontrolovať dodržiavanie podmienok ochraňovania.

(3) Ak sa zásoby mobilizačných rezerv skladujú v skladových priestoroch Správy rezerv, ochraňovateľ je naďalej povinný vykonávať dohodnutý rozsah činností súvisiacich so starostlivosťou o zverený majetok podľa zmluvy o ochraňovaní.

(4) Preskúšanie zásob  mobilizačných rezerv, ktoré vykonáva ochraňovateľ minimálne dva krát ročne, je možné vykonať len na základe písomného súhlasu Správy rezerv. Ochraňovateľ  písomne požiada Správu rezerv o súhlas na preskúšanie zásob mobilizačných rezerv. Súhlas Správy rezerv na preskúšanie zásob mobilizačných rezerv sa nevyžaduje na preskúšanie zásob mobilizačných rezerv podľa  príslušných technických noriem Slovenskej republiky a technickej dokumentácie 5gb).

(5) Za škody, ktoré vzniknú počas preskúšania zásob mobilizačných rezerv neodbornou manipuláciou, zodpovedá ochraňovateľ, ktorý je ich povinný bezodkladne odstrániť na vlastné náklady.

(6) Ochraňovateľ zabezpečuje technickú spôsobilosť zásob mobilizačných rezerv na základe servisných odporučení výrobcu, pričom prehliadky technickej spôsobilosti zaznamenáva v prevádzkových knihách dotknutých zásob mobilizačných rezerv. Pri vozidlách 5i) vykoná ochraňovateľ raz za pol roka ich preskúšanie skúšobnou jazdou v dĺžke maximálne 30 km, čo zaznamená v prevádzkovej knihe. Za zabezpečenie technickej spôsobilosti zásob mobilizačných rezerv prináleží ochraňovateľovi náhrada nákladov vynaložených na ich preskúšanie.“.

Poznámky pod čiarou k odkazom 5gb) a 5i) znejú:
„5gb) nariadenie vlády č. 436/2008 Z.z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení neskorších predpisov.
5i) Zákon č. 725/2004 Z.z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov.“.

21. § 6c vrátane nadpisu znie:
„§ 6c
Obmena mobilizačných rezerv

(1) O obmenu zásob mobilizačných rezerv je povinný ochraňovateľ požiadať Správu rezerv na základe zistení poslednej inventarizácie v termíne do 31. marca kalendárneho roka na nasledujúci rok podľa skončenia lehoty ich skladovania, podľa záručných podmienok výrobcu, dodávateľa alebo technologických a výrobných postupov ochraňovateľa.

(2) Obmenu zásob mobilizačných rezerv zabezpečuje ochraňovateľ.  Rozhodnutie o vykonaní obmeny zásob mobilizačných rezerv vydá Správa rezerv v termíne do 30. júna kalendárneho roka predchádzajúceho roku plánovanej realizácie obmeny zásob mobilizačných rezerv. Zásoby mobilizačných rezerv možno obmieňať po častiach a etapách. Každá etapa sa považuje za samostatnú obmenu zásob mobilizačných rezerv.

(3) Ak sa obmena zásob mobilizačných rezerv vykonáva v časovom rozpätí jedného kalendárneho mesiaca, uskutoční sa bez finančnej zábezpeky. Platbu zmluvné strany riešia vzájomným započítaním pohľadávok.

(4) Ak sa obmena zásob mobilizačných rezerv vykonáva v časovom rozpätí, ktoré presahuje jeden kalendárny mesiac, uskutoční sa s finančnou zábezpekou.

(5) Finančnú zábezpeku na zabezpečenie obmeny zásob mobilizačných rezerv zloží ochraňovateľ na bežný účet Správy rezerv vo výške kúpnej ceny obmieňaných zásob mobilizačných rezerv určenej v zmluve o obmene vrátane dane z pridanej hodnoty.

(6) Pri hroziacej škode na skladovaných zásobách mobilizačných rezerv,  možno na základe požiadavky ochraňovateľa a rozhodnutia Správy rezerv vykonať mimoriadnu obmenu zásob mobilizačných rezerv. Ustanovenia odseku 3 až 5 sa vzťahujú aj na mimoriadnu obmenu zásob mobilizačných rezerv.

(7) Pravidelnú obmenu zásob mobilizačných rezerv je možné dohodnúť aj v zmluve o ochraňovaní.“.

22. § 6d vrátane nadpisu znie: 
„§ 6d
Zámena mobilizačných rezerv

(1) Zámenu zásob mobilizačných rezerv navrhuje Správe rezerv ochraňovateľ v termíne do 31. marca kalendárneho roka na nasledujúci rok, ak sa iným druhom zásob mobilizačných rezerv efektívnejšie zabezpečia opatrenia hospodárskej mobilizácie 2).

(2) Rozhodnutie o vykonaní zámeny zásob mobilizačných rezerv vydáva Správa rezerv na základe súhlasného stanoviska vecne príslušného ústredného orgánu štátnej správy. 

(3) Zámenu zásob mobilizačných rezerv vykoná Správa rezerv na základe zmluvy o zámene. Správa rezerv zabezpečuje finančné prostriedky na cenové rozdiely pri zámene zásob mobilizačných rezerv. Pri zámene zásob mobilizačných rezerv sa postupuje podľa osobitného predpisu 5).

(4) Pri zmene technológie, zmene dodávateľa zásob mobilizačných rezerv, hroziacej škode na zásobách mobilizačných rezerv alebo vzniku nových požiadaviek na plnenie opatrení hospodárskej mobilizácie, môže ochraňovateľ predložiť návrh na zámenu zásob mobilizačných rezerv alebo jeho zmenu aj v priebehu kalendárneho roka predchádzajúceho roku realizácie zámeny zásob mobilizačných rezerv po predchádzajúcej dohode so Správou rezerv.

(5) Ochraňovateľ požiada o zámenu zásob mobilizačných rezerv aj v prípade, ak sa preukáže, že s ohľadom na ich morálnu alebo technickú zastaranosť, nízku účinnosť alebo nespoľahlivosť sú už nepoužiteľné, alebo nie je možné na ich výstavbu alebo prevádzku zabezpečiť kvalifikovanú obsluhu.

(6) Zásoby mobilizačných rezerv možno zamieňať po častiach a etapách. Každá etapa sa považuje za samostatnú zámenu zásob mobilizačných rezerv.“.

Poznámka pod čiarou k odkazu 5) znie:
„5) zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov.“.

23. § 6e vrátane nadpisu znie: 
„§ 6e
Výpožička mobilizačných rezerv

(1) Zásoby mobilizačných rezerv  môže dať Správa rezerv do výpožičky štátnym rozpočtovým organizáciám, štátnym príspevkovým organizáciám, obci alebo vyššiemu územnému celku (ďalej len "vypožičiavateľ") len na základe zmluvy na nevyhnutne potrebný čas, najviac na jeden rok.

(2) Žiadosť o výpožičku zásob mobilizačných rezerv predkladá vypožičiavateľ ochraňovateľovi. Ochraňovateľ vyžiada stanovisko vecne príslušného ústredného orgánu štátnej správy k žiadosti a v prípade súhlasného stanoviska žiadosť o výpožičku  zásob mobilizačných rezerv postúpi Správe rezerv spolu s predmetným stanoviskom. V prípade nesúhlasného stanoviska vecne príslušného ústredného orgánu štátnej správy ochraňovateľ  žiadosť o výpožičku zásob mobilizačných rezerv zamietne.

(3) Výpožička zásob mobilizačných rezerv vypožičiavateľovi je realizovaná bezodplatne.

(4) Ak po uplynutí doby výpožičky naďalej pretrváva potreba vypožičiavateľa používať zásoby mobilizačných rezerv je možné tieto vypožičiavateľovi prenajať podľa § 6f.

(5) Výpožička zásob mobilizačných rezerv môže byť Správou rezerv ukončená na základe potreby použitia mobilizačných rezerv v zmysle § 6 ods. 1, 2 a 6.“.

24. § 6f vrátane nadpisu znie: 
„§ 6f
Nájom mobilizačných rezerv

(1) Zásoby  mobilizačných  rezerv  môže dať Správa rezerv do nájmu právnickej osobe alebo fyzickej osobe - podnikateľovi (ďalej len "nájomca") len na základe zmluvy 5h).

(2) Žiadosť o nájom zásob mobilizačných rezerv, prípadne žiadosť o predĺženie nájmu zásob mobilizačných rezerv predkladá žiadateľ alebo nájomca ochraňovateľovi najmenej dva mesiace pred začiatkom alebo uplynutím doby nájmu. Ochraňovateľ vyžiada stanovisko vecne príslušného ústredného orgánu štátnej správy k žiadosti a v prípade súhlasného stanoviska žiadosť o nájom, prípadne žiadosť o predĺženie doby nájmu  zásob mobilizačných rezerv postúpi Správe rezerv najmenej jeden mesiac pred začiatkom alebo uplynutím doby nájmu spolu s predmetným stanoviskom. V prípade nesúhlasného stanoviska vecne príslušného ústredného orgánu štátnej správy ochraňovateľ  žiadosť o nájom, prípadne predĺženie doby nájmu  zásob mobilizačných rezerv zamietne.

(3) Mesačné nájomné za zásoby mobilizačných rezerv je v zmluvne dohodnutej výške, minimálne však vo výške jednej dvanástiny ročnej odpisovej sadzby rovnomerného odpisovania z nadobúdacej ceny  podľa osobitného predpisu 5ha).

(4) Nájom zásob mobilizačných rezerv môže byť Správou rezerv ukončený na základe potreby použitia zásob mobilizačných rezerv v zmysle § 6 ods. 1, 2 a 6.

(5) Pred skončením nájmu je nájomca povinný vykonať potrebnú údržbu, ošetrenie a konzerváciu na vlastné náklady. Pri motorových vozidlách a prípojných vozidlách opatrených evidenčným číslom  vozidla nájomca zabezpečí na vlastné náklady, aby vozidlá boli spôsobilé a technicky spôsobilé na premávku na pozemných komunikáciách a na vlastné náklady odstráni zistené chyby.“.

Poznámka pod čiarou k odkazu 5ha) znie:
„5ha) Zákon č. 595/2003 Z.z. o dani z príjmov v znení neskorších predpisov.“.

25. § 6g vrátane nadpisu znie: 
„§ 6g
Vyčleňovanie, presun a preradenie mobilizačných rezerv

(1) Ak sa zásoby mobilizačných rezerv stanú neúčelné pre plnenie opatrení hospodárskej mobilizácie, ochraňovateľ je bezodkladne povinný predložiť vecne príslušnému ústrednému orgánu štátnej správy žiadosť o vyčlenenie týchto zásob mobilizačných rezerv.

(2) Vecne príslušný ústredný orgán štátnej správy žiadosť o vyčlenenie zásob mobilizačných rezerv ochraňovateľa posúdi, prehodnotí vyčlenenie, prípadný presun zásob mobilizačných rezerv a bezodkladne predloží Správe rezerv návrh na vyčlenenie zásob mobilizačných rezerv alebo  návrh na presun zásob mobilizačných rezerv, ak podľa plánovacích dokumentov hospodárskej mobilizácie a krízových plánov sa zásoby mobilizačných rezerv stali u ochraňovateľa  prebytočné a vytvorenie rovnakého druhu zásob mobilizačných rezerv potrebuje iný ochraňovateľ.

(3) Na základe návrhu vecne príslušného orgánu štátnej správy na vyčlenenie zásob mobilizačných rezerv a po jeho posúdení vydá Správa rezerv rozhodnutie o vyčlenení zásob mobilizačných rezerv alebo rozhodnutie o preradení zásob mobilizačných rezerv.

(4) Na základe návrhu vecne príslušného orgánu štátnej správy na presun zásob mobilizačných rezerv vydá Správa rezerv rozhodnutie o presune zásob mobilizačných rezerv.

(5) Pri vyčleňovaní motorových vozidiel a prípojných vozidiel 5hb) je ochraňovateľ povinný predložiť Správe rezerv osvedčenie o evidencii na vykonanie zmeny v evidencii motorových vozidiel. Pokiaľ sa osvedčenie o evidencii skladá z dvoch častí, je ochraňovateľ povinný predložiť Správe rezerv obidve časti.

(6) Vydaním rozhodnutia Správy rezerv o vyčlenení zásob mobilizačných rezerv, preradení zásob mobilizačných rezerv alebo o ich presune nie je dotknutá povinnosť ochraňovateľa ochraňovať majetok štátu až do skončenia postupu podľa osobitného predpisu 2a) na základe  rozhodnutia Správy rezerv o vyčlenení zásob mobilizačných rezerv,  alebo do prevzatia zásob mobilizačných rezerv na základe rozhodnutia o presune zásob mobilizačných rezerv alebo na základe rozhodnutia o preradení zásob mobilizačných rezerv.

(7) Nové ocenenie prebytočného majetku štátu v zmysle osobitného predpisu 2a) zabezpečí ochraňovateľ znaleckým posudkom alebo ocenením odbornou komisiou vymenovanou štatutárnym orgánom ochraňovateľa. Ocenenie odbornou komisiou sa vykoná pri prebytočnom majetku štátu, ktorého evidenčná cena nepresahuje 1 659 eur za jednu mernú jednotku.“.

Poznámka pod čiarou k odkazu 5hb) znie:
„5hb) § 2 zákona č. 725/2004 Z.z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov.“.

26. § 6da, § 6h a § 6i sa vypúšťajú.

27. V § 7 odseky 1 a 2 znejú:
„(1) Pohotovostné zásoby sú určené na okamžitú a bezodplatnú pomoc pri záchrane životov, zdravia a majetku obyvateľstva postihnutého krízovou situáciou 3), mimoriadnou udalosťou 2b) a III. stupňom povodňovej aktivity 3a) na zabezpečenie jeho základných životných potrieb, pre záchranné zložky integrovaného záchranného systému a na poskytnutie humanitárnej pomoci.

 (2) Pohotovostné zásoby sú
a) návratné, ktoré tvoria položky a technické prostriedky na zabezpečenie akcieschopnosti základných záchranných zložiek a ostatných záchranných  zložiek, ktoré sa poskytujú bezodplatne v situáciách uvedených v odseku 1,
b) nenávratné, ktoré tvoria položky a technické prostriedky nevyhnutné na zabezpečenie prežitia osôb na postihnutom území Slovenskej republiky.“.

28. V § 7 odseky 6 až 10 znejú:
„(6) Správa rezerv každoročne vypracuje informáciu o stave pohotovostných zásob, ktorú na základe odporúčania Bezpečnostnej rady Slovenskej republiky vezme vláda na vedomie. V roku, v ktorom Správa rezerv predkladá na rokovanie vlády návrh tvorby pohotovostných zásob, tvorí informácia o stave pohotovostných zásob jeho súčasť.

(7) O použití pohotovostných zásob pri riešení udalostí a situácií uvedených v odseku 1 rozhoduje Správa rezerv.

(8) O použití pohotovostných zásob na účely humanitárnej pomoci mimo územia Slovenskej republiky rozhoduje vláda. Na základe žiadosti Ministerstva vnútra Slovenskej republiky môže o použití pohotovostných zásob na účely humanitárnej pomoci mimo územia Slovenskej republiky vo verejnom záujme rozhodnúť Správa rezerv.

(9) Správa rezerv na základe žiadosti príslušného ústredného orgánu štátnej správy môže dať súhlas na iné použitie pohotovostných zásob, ako sa uvádza v odsekoch 6 a 7, ak také použitie bude účelné, efektívne a hospodárne a svojím rozsahom neohrozí účel ustanovený v odseku 1 a v odsekoch 6 a 7.

(10) Návratné pohotovostné zásoby, ktoré boli poškodené, opotrebované, zničené alebo znehodnotené v období krízovej situácie, mimoriadnej udalosti  a po vyhlásení III. stupňa povodňovej aktivity, budú navrhnuté na opravu, obmenu alebo vyradenie z evidencie pohotovostných zásob. Príslušný orgán krízového riadenia 5j) alebo iný subjekt, ktorému boli pohotovostné zásoby poskytnuté v súlade s § 7h, vyhotoví do desiatich dní od skončenia situácie uvedenej v § 7 ods. 1 škodový protokol o návratných pohotovostných zásobách, ktoré boli poškodené, opotrebované alebo znehodnotené.“.

29. § 7 sa dopĺňa odsekom 11, ktorý znie:
„(11) Pohotovostné zásoby, ktoré boli poskytnuté na riešenie situácií podľa § 7 ods. 1, a ktoré neboli prerozdelené, poškodené zničené alebo znehodnotené, príslušný orgán krízového riadenia, ktorý o použitie pohotovostných zásob požiadal, vráti Správe rezerv alebo príslušnému ochraňovateľovi najneskôr do 30 dní odo dňa skončenia situácie uvedenej v § 7 ods. 1.“.

30. § 7a vrátane nadpisu znie:
„§ 7a
Hospodárenie s pohotovostnými zásobami

Hospodárením s pohotovostnými zásobami sa rozumie
a) ochraňovanie pohotovostných zásob,
b) obmena pohotovostných zásob, 
c) zámena pohotovostných zásob,
d) výpožička pohotovostných zásob,
e) nájom pohotovostných zásob,
f) preradenie pohotovostných zásob.“.

31. § 7b vrátane nadpisu znie: 
„§ 7b
Ochraňovanie pohotovostných zásob

(1) Pohotovostné zásoby sa skladujú oddelene od vlastných zásob ochraňovateľa tak, aby nedošlo k ich znehodnoteniu, zámene, zneužitiu a odcudzeniu a aby boli kontrolovateľné, dosiahnuteľné a pripravené na rýchle vyskladnenie. Pohotovostné zásoby musia byť na viditeľnom mieste označené symbolom „Program PZ“.

(2) Ak nemožno pohotovostné zásoby skladovať v skladoch Správy rezerv, prípadne ak ich skladovanie je v iných skladoch hospodárnejšie, skladujú sa v iných skladoch len na základe písomnej zmluvy, v ktorej je zmluvne dohodnutý rozsah činností ochraňovateľa.“.

32. § 7c vrátane nadpisu znie: 
„§ 7c
Obmena pohotovostných zásob

(1) Obmenu pohotovostných zásob vykonáva Správa rezerv, prípadne právnická osoba alebo fyzická osoba – podnikateľ,  na základe zistení poslednej inventarizácie podľa skončenia lehoty ich skladovania, podľa záručných podmienok výrobcu, dodávateľa alebo podľa lehôt určených atestmi orgánov oprávnených na ich vydávanie.

(2) Na obmenu pohotovostných zásob sa primerane vzťahujú ustanovenia §6c.“.

33. § 7d vrátane nadpisu znie: 
„§ 7d
Zámena pohotovostných zásob
(1) Zámenu pohotovostných zásob vykonáva Správa rezerv v prípade, ak sa iným druhom pohotovostných zásob efektívnejšie zabezpečia úlohy podľa § 7 ods. 1.

(2) Na zámenu pohotovostných zásob sa primerane vzťahujú ustanovenia § 6d.“.

34. Za § 7d sa vkladajú nové § 7e až 7h, ktoré vrátane nadpisov znejú:
„§ 7e
Výpožička pohotovostných zásob

(1) Návratné pohotovostné zásoby môže dať Správa rezerv do výpožičky štátnym rozpočtovým organizáciám, štátnym príspevkovým organizáciám, obci alebo vyššiemu územnému celku iba na základe zmluvy na nevyhnutne potrebný čas, najviac však na jeden  rok.

(2) Na výpožičku pohotovostných zásob sa primerane vzťahujú ustanovenia § 6e.

§ 7f
Nájom pohotovostných zásob

(1) Návratné pohotovostné zásoby môže dať Správa rezerv do nájmu štátnym rozpočtovým organizáciám, štátnym príspevkovým organizáciám, obci alebo vyššiemu územnému celku (ďalej len "nájomca") iba na základe zmluvy 5h).

(2) Žiadosť o nájom pohotovostných zásob, prípadne žiadosť o predĺženie nájmu pohotovostných zásob predkladá nájomca Správe rezerv.

(3) Na nájom pohotovostných zásob sa primerane vzťahujú ustanovenia § 6f.

§ 7g
Preradenie pohotovostných zásob

Správa rezerv je oprávnená vydať rozhodnutie o preradení pohotovostných zásob, ak tieto prestali plniť účel, na ktorý boli vytvorené a rovnaké zásoby potrebuje na základe predloženého plánu tvorby mobilizačných rezerv iný ochraňovateľ.

§ 7h
Použitie pohotovostných zásob

(1) Pohotovostné zásoby poskytuje Správa rezerv na základe písomnej žiadosti podpísanej štatutárnym orgánom orgánu krízového riadenia 5j).

(2) Ak je vyhlásený stav na riešenie situácií uvedených v § 7 ods. 1, je obec oprávnená písomne požiadať o poskytnutie pohotovostných zásob. Obec svoje požiadavky Správe rezerv na poskytnutie pohotovostných zásob uplatňuje prostredníctvom  krízového útvaru obvodného úradu .

(3 V prípade bezprostredného ohrozenia života obyvateľov obce alebo ich majetku je starosta obce oprávnený vyžiadať pohotovostné zásoby priamo na Správe rezerv.

(4) Krízový útvar obvodného úradu si uplatňuje požiadavky na poskytnutie pohotovostných zásob na Správu rezerv a bezodkladne o tom informuje krízový útvar  v sídle kraja; žiadosť krízového útvaru  obvodného úradu na poskytnutie pohotovostných zásob je  súhrnom požiadaviek obcí v územnom obvode obvodného úradu a vlastných požiadaviek obvodného úradu.

(5) Písomná žiadosť na poskytnutie pohotovostných zásob obsahuje
a)	názov a kontaktné údaje obvodného úradu alebo obce, ktoré si požiadavku uplatnili,
b)	názov obvodného úradu alebo obce, pre ktoré je požiadavka určená,
c)	deň, mesiac a rok a čas uplatnenia požiadavky,
d)	deň, mesiac, rok a čas vyhlásenia situácie uvedenej v §7 ods.1,
e)	názov, množstvo a druh položky pohotovostných zásob a dôvod použitia,
f)	meno, priezvisko a telefónne číslo osoby zodpovednej za prevzatie pohotovostných zásob,
g)	meno, priezvisko a telefónne číslo osoby zodpovednej za prepravu pohotovostných zásob,
h)	podpis štatutára orgánu krízového riadenia, štatutárneho orgánu obce alebo štatutára obvodného úradu. 

(6) Poskytnutie pohotovostných zásob sa uskutočňuje na základe rozhodnutia Správy rezerv, ktoré sa bezodkladne doručuje ochraňovateľovi a žiadateľovi. Podmienkou poskytnutia pohotovostných zásob je trvanie situácie uvedenej v § 7 ods. 1. Súčasťou rozhodnutia je určenie miesta, dátumu a času ich prevzatia.

(7) Dopravca prevzatie pohotovostných zásob zo skladu ochraňovateľa alebo skladu Správy rezerv potvrdí na výdajke o poskytnutí pohotovostných zásob.

(8) Za prevzatie a pridelenie pohotovostných zásob, zamedzenie zneužitia pohotovostných zásob a za vrátenie návratných pohotovostných zásob zodpovedá štatutárny orgán príslušného orgánu krízového riadenia, ktorý požiadavku uplatnil.“.

35. V § 8 odsek 1 znie:
„(1) Výdavky súvisiace s vytváraním a hospodárením so štátnymi hmotnými rezervami sa hradia zo štátneho rozpočtu, pokiaľ osobitný predpis neustanovuje inak.“.

36. V § 8 ods. 2 sa v prvej a druhej slovo „zámen“ nahrádza slovom „zámien“.

37. V § 8 odseky 3 až 7 znejú:
„(3) Výdavkom bežných účtov sú platby za nákup štátnych hmotných rezerv pri realizácii ich obmien, zámien, tvorby, dopĺňaní a pôžičiek. Zostatky na týchto účtoch koncom roka neprepadajú, prechádzajú do nasledujúceho roka. V prípade nedostatku zdrojov zo štátneho rozpočtu možno prostriedky týchto účtov použiť na financovanie štátnych hmotných rezerv.

(4) Správa rezerv na efektívnejšie hospodárenie v zmysle osobitných predpisov realizuje zálohové platby pri kúpe hmotných rezerv prostredníctvom burzových obchodov na komoditných burzách 5d).

(5) V rámci plnenia predmetu činnosti v oblasti obmien a zámien Správa rezerv môže započítať vzájomné pohľadávky 5k).

(6) Zmluvné preddavky poskytnuté Správou rezerv z bežných účtov, ktoré boli vopred zmluvne dohodnuté, nie je potrebné vysporiadať do konca rozpočtového roka, v ktorom boli poskytnuté.

(7) V prípade nedostatku rozpočtovaných kapitálových výdavkov môže Správa rezerv hradiť z bežných účtov aj výdavky na zabezpečenie budovania investičných akcií, najmä zásobníkov ropy alebo ropných výrobkov a tvorbu štátnych hmotných rezerv.“.

Poznámky pod čiarou k odkazom 5d) a 5k) znejú:
„5d) 5d) Zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov, zákon č. 92/2008 Z.z. o komoditnej burze a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení zákona č. 397/2008 Z.z.
5k) § 6a ods. 8 zákona Národnej rady Slovenskej republiky č. 278/1993 Z.z. o správe majetku štátu v znení neskorších predpisov, zákon č. 92/2008 Z.z. o komoditnej burze a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení zákona č. 397/2008 Z.z.“.

38. V § 8 sa odseky 8, 9 a 10 vypúšťajú.

39. § 9 vrátane nadpisu znie:
„§ 9
Povinnosti a oprávnenia ochraňovateľa

(1) Ochraňovatelia vykonávajúci činnosti podľa § 2 písm. b), sú povinní najmä

a) trvale zabezpečiť pohotovú použiteľnosť štátnych hmotných rezerv,
b) umožniť zástupcom Správy rezerv a Správou rezerv povereným osobám prístup, vykonanie kontroly štátnych hmotných rezerv a hospodárenie s nimi; týmto nie je dotknutý výkon kontroly podľa osobitných predpisov 5l),
c) viesť analytickú a operatívnu evidenciu pohybu zásob a nehnuteľného majetku štátu v správe Správy rezerv,
d) vyskladniť štátne hmotné rezervy na základe pokynov Správy rezerv.

(2) Použitie štátnych hmotných rezerv sa považuje za neoprávnené, ak tieto rezervy použije ochraňovateľ v rozpore s ustanovením § 2 písm. b) a § 3 ods. 1 tohto zákona.“.

Poznámka pod čiarou k odkazu 5l) znie:
5l) Napríklad zákon Národnej rady Slovenskej republiky č. 10/1996 Z.z. o kontrole v štátnej správe v znení neskorších predpisov, zákon Národnej rady Slovenskej republiky č. 39/1993 Z.z. o Najvyššom kontrolnom úrade Slovenskej republiky v znení neskorších predpisov, zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov.“.

40. V § 9a odsek 1 znie:
„(1) Správa rezerv ako správca štátnych hmotných rezerv a ochraňovatelia majetku štátu v správe Správy rezerv vykonávajú zmluvou dohodnutý súhrn činností súvisiacich so starostlivosťou o zverený majetok najmä
a) ochranu pred odcudzením, stratou, poškodením, zničením a zachovanie prevádzkovej schopnosti a jeho použiteľnosti,  
b) zabezpečenie energií potrebných na prevádzku a skladovanie, likvidáciu odpadov z prevádzky, údržbu a opravy,
c) vykonávanie obmien, zámien, vyčleňovania a preskúšania zásob,
d) skladovanie,
e) ostatné činnosti, ktorých rozsah bude predmetom zmluvy o ochraňovaní.“.

41. V § 9a sa za odsek 1 vkladá nový odsek 2, ktorý znie:
„(2) Ochraňovaním sa rozumie aj užší súbor činností alebo iba niektorá činnosť uvedená v odseku 1 podľa vymedzenia týchto činností v zmluve o ochraňovaní.“.

Doterajší odsek 2 sa označuje ako odsek 3.

42. V § 10 odseky 1 a 2 znejú:
„(1) Správa rezerv uloží právnickej osobe alebo fyzickej osobe – podnikateľovi pokutu
a) za neoprávnené použitie štátnych hmotných rezerv vo výške päťnásobku účtovnej hodnoty neoprávnene použitého množstva, najmenej 17 000 eur, a pri opätovnom neoprávnenom použití štátnych hmotných rezerv vo výške desaťnásobku hodnoty neoprávnene použitého množstva, najmenej 17 000 eur,
b) za porušenie povinnosti vrátiť hmotné rezervy podľa § 5c ods. 4 vo výške  trojnásobku účtovnej hodnoty zadržiavaných zásob, najmenej však 35 000 eur,
c) za porušenie povinností ustanovených v § 6 ods. 10 vo výške účtovnej hodnoty predmetných spotrebovaných, znehodnotených alebo poškodených mobilizačných rezerv,
d) za porušenie povinnosti ustanovenej v § 6 ods. 12 vo výške 350 eur,
e) za porušenie povinnosti dodržiavať podmienky ochraňovania ustanovenej v druhej vete § 6b ods. 2 tohto zákona vo výške účtovnej hodnoty zásob skladovaných v rozpore s podmienkami ochraňovania,
f) za porušenie povinností ustanovených v § 6b ods. 6 vo výške 3 500 eur,
g) za porušenie povinnosti ustanovenej v § 6c ods. 1 vo výške účtovnej hodnoty predmetných zásob,
h) za porušenie povinnosti ustanovenej v § 6g ods. 1 vo výške účtovnej hodnoty predmetných neúčelných zásob,
i) za porušenie povinnosti ustanovenej v § 7 ods. 10 vo výške účtovnej hodnoty predmetných zásob,
j) za porušenie povinností ustanovených v § 9 ods.1 písm. a) tohto zákona vo výške 35 000 eur,
k) za porušenie povinností ustanovených v § 9 ods.1 písm. b) tohto zákona vo výške 10 000 eur,
l) za porušenie povinností ustanovených v § 9 ods.1 písm. c) tohto zákona vo výške 350 eur,
m) za porušenie povinnosti ustanovenej v § 9 ods.1 písm. d) tohto zákona vo výške  trojnásobku účtovnej hodnoty zadržiavaných zásob, najmenej však 35 000 eur.

(2) Ak sa porušenie povinností opakuje, alebo porušenie povinnosti naďalej pretrváva aj po dodatočnej lehote stanovenej Správou rezerv, pokutu možno uložiť aj opakovane.“.

43. Poznámka pod čiarou k odkazu 6) znie:
„6) Zákon č. 71/1967 Zb. o správnom konaní (Správny poriadok) v znení neskorších predpisov.“.

44. § 11 sa dopĺňa písmenom c), ktoré znie:
„c) pravidelne prehodnocovať účelnosť mobilizačných rezerv pre plnenie úloh hospodárskej mobilizácie vytvorených na základe požiadaviek podľa § 6 ods. 3.“.

45. Poznámky pod čiarou k odkazom 5b, 5c, 5e), 5ea) 5gc), 5gd), 5ja) a 5jb) sa vypúšťajú.

Čl. II
Zákon č. 25/2007 Z.z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení zákona č. 664/2007 Z.z., zákona č. 86/2008 Z.z., zákona č. 435/2008 Z.z., zákona č. 307/2009 Z.z., zákona č. 488/2009 Z.z., zákona č. 31/2010 Z.z., zákona č. 60/2010 Z.z., zákona č. 144/2010 Z.z. a zákona č. 232/2011 Z.z. sa dopĺňa takto:

V § 4 sa odsek 1 dopĺňa písmenom m), ktoré znie:
„m) zásob mobilizačných rezerv plniacich úlohy na základe rozhodnutia podľa osobitného predpisu 8d).“.

Poznámka pod čiarou k odkazu 8d) znie:
„8d) § 6 ods. 5, 6 a 8 zákona č. 82/1994 Z.z. o štátnych hmotných rezervách v znení neskorších predpisov.“.

Čl. III

Tento zákon nadobúda účinnosť 1. januára 2013.